CELEX: 62018CJ0810
Language: et
Date: 2020-04-30 00:00:00
Title: Euroopa Kohtu otsus (seitsmes koda), 30.4.2020.#DHL Logistics (Slovakia) spol. s r. o. versus Finančné riaditeľstvo SR.#Eelotsusetaotlus, mille on esitanud Krajský súd v Trnave.#Eelotsusetaotlus – Määrus (EMÜ) nr 2658/87 – Tolliliit ja ühine tollitariifistik – Tariifne klassifitseerimine – Kombineeritud nomenklatuur – Alamrubriik 8525 80 91 – Digitaalkaamerad – Salvestavad videokaamerad – Digikaamera, mis võimaldab liikumatuid pilte ja videopilte teha ja salvestada ainult alla 800×600‑pikslise lahutusvõimega.#Kohtuasi C-810/18.

EUROOPA KOHTU OTSUS (seitsmes koda)
   30. aprill 2020 (
         *1
      )
   Eelotsusetaotlus – Määrus (EMÜ) nr 2658/87 – Tolliliit ja ühine tollitariifistik – Tariifne klassifitseerimine – Kombineeritud nomenklatuur – Alamrubriik 85258091 – Digitaalkaamerad – Salvestavad videokaamerad – Digikaamera, mis võimaldab liikumatuid pilte ja videopilte teha ja salvestada ainult alla 800×600‑pikslise lahutusvõimega
   Kohtuasjas C‑810/18,
   mille ese on ELTL artikli 267 alusel Krajský súd v Trnave (Trnava maakonnakohus, Slovakkia) 3. detsembri 2018. aasta otsusega esitatud eelotsusetaotlus, mis saabus Euroopa Kohtusse 21. detsembril 2018, menetluses
   
      DHL Logistics (Slovakia) spol. s r. o.
   
   
      versus
   
   
      Finančné riaditeľstvo Slovenskej republiky,
   
   EUROOPA KOHUS (seitsmes koda),
   koosseisus: koja president P. G. Xuereb, kohtunikud T. von Danwitz ja A. Kumin (ettekandja),
   kohtujurist: P. Pikamäe,
   kohtusekretär: A. Calot Escobar,
   arvestades kirjalikku menetlust,
   arvestades seisukohti, mille esitasid:
   
            –
         
         
            Slovakkia valitsus, esindaja: B. Ricziová,
         
      
            –
         
         
            Euroopa Komisjon, esindajad: A. Tokár ja A. Caeiros, hiljem A. Tokár,
         
      arvestades pärast kohtujuristi ärakuulamist tehtud otsust lahendada kohtuasi ilma kohtujuristi ettepanekuta,
   on teinud järgmise
   
      otsuse
   
   
            1
         
         
            Eelotsusetaotlus käsitleb küsimust, kuidas tõlgendada nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT 1987, L 256, lk 1; ELT eriväljaanne 02/02, lk 382) I lisas sisalduva kombineeritud nomenklatuuri (edaspidi „KN“), mida on muudetud komisjoni 19. septembri 2008. aasta määrusega (EÜ) nr 1031/2008 (ELT 2008, L 291, lk 1) ning seejärel komisjoni 30. septembri 2009. aasta määrusega (EÜ) nr 948/2009 (ELT 2009, L 287, lk 1), komisjoni 5. oktoobri 2010. aasta määrusega (EL) nr 861/2010 (ELT 2010, L 284, lk 1), komisjoni 27. septembri 2011. aasta määrusega (EL) nr 1006/2011 (ELT 2011, L 282, lk 1; parandus ETL 2011, L 290, lk 6) ning komisjoni 9. oktoobri 2012. aasta rakendusmäärusega (EL) nr 927/2012 (ELT 2012, L 304, lk 1), alamrubriiki 85258091.
         
      
            2
         
         
            Taotlus on esitatud DHL Logistiks (Slovakia) spol. s r. o. (edaspidi „DHL“) ja Finančné riaditeľstvo Slovenskej republiky (Slovaki Vabariigi maksuamet, edaspidi „maksuamet“) vahelises kohtuvaidluses digivideokaamerate tariifse klassifitseerimise üle.
         
      
      Liidu õigus
   
   
            3
         
         
            Euroopa Kohtule esitatud toimikust nähtub, et põhikohtuasja asjaoludele on kohaldatavad KNi 2009.–2012. aasta redaktsioonid, mis kehtestati vastavalt määrusega nr 1031/2008, määrusega nr 948/2009, määrusega nr 861/2010, määrusega nr 1006/2011 ja rakendusmäärusega nr 927/2012. Samas on põhikohtuasjas välja toodud KNi sätted jäänud nendes KNi redaktsioonides samaks.
         
      
            4
         
         
            KNi esimese osa I jaotise A-osas sisalduvates KNi klassifitseerimise üldreeglites on sätestatud:
            „Kaupade [KNi] klassifitseerimine toimub järgmiste põhimõtete kohaselt.
            
                     1.
                  
                  
                     Jaotiste, kaubagruppide ja alamgruppide nimetused on antud suunaval eesmärgil; ametlik klassifitseerimine peab toimuma lähtuvalt rubriikide kirjeldustest ja vastavate jaotiste ja gruppide märkustest ning alljärgnevatest sätetest tingimusel, et need rubriigid või märkused ei näe ette muud.
                  
               […]
            
                     6.
                  
                  
                     Kaupade ametlik klassifitseerimine iga rubriigi alamrubriikidesse toimub nende alamrubriikide kirjelduste ja alamrubriikide kohta käivate märkuste põhjal, kasutades eespool toodud reegleid vajalike muudatustega ning arvestades, et omavahel on võrreldavad vaid sama taseme alamrubriigid. Selle reegli kohaldamisel kasutatakse ka vastavaid märkusi jaotiste ja gruppide kohta, kui kontekst ei nõua teisiti.“
                  
               
      
            5
         
         
            KNi teine osa „Tollimaksude loend“ sisaldab XVI jaotist „Masinad ja mehaanilised seadmed; elektriseadmed; nende osad; helisalvestus- ja taasesitusseadmed, telepildi ja -heli salvestus- ja taasesitusseadmed, nende osad ja tarvikud“.
         
      
            6
         
         
            Nimetatud KNi jaotise märkus 3 on sõnastatud nii:
            „Kui kontekst ei nõua teisiti, siis kahest või enamast omavahel tervikuks ühendatud masinast koosnevad liitmasinad ja muud kahe või enama üksteist täiendava või asendava funktsiooni täitmiseks konstrueeritud masinad klassifitseeritakse nii, nagu koosneksid nad ainult sellest komponendist või oleksid sellised masinad, mis täidavad põhifunktsiooni.“
         
      
            7
         
         
            KNi kõnealuses jaotises asub grupp 85 „Elektrimasinad ja ‑seadmed, nende osad; helisalvestus- ja taasesitusseadmed, telepildi ja -heli salvestus- ja taasesitusseadmed, nende osad ja tarvikud“. Selles grupis on järgmised rubriigid ja alamrubriigid:
            
                        „8525
                     
                     
                        Ringhäälingu ja televisiooni saateaparaadid, vastuvõtuseadmetega või vastuvõtuseadmeteta, helisalvestus või -taasesitusaparatuuriga või ilma; telekaamerad, digitaalkaamerad ja salvestavad videokaamerad
                     
                  
                        […]
                     
                     
                        […]
                     
                  
                        8525 80
                     
                     
                        telekaamerad, digitaalkaamerad ja salvestavad videokaamerad
                     
                  
                        […]
                     
                     
                        […]
                     
                  
                        8525 80 30
                     
                     
                        – – digitaalkaamerad
                        – – salvestavad videokaamerad:
                     
                  
                        8525 80 91
                     
                     
                        – – – võimelised salvestama üksnes telekaamerast tulevat heli ja pilti
                     
                  
                        8525 80 99
                     
                     
                        – – – muud“
                     
                  
      
            8
         
         
            Määruse nr 2658/87, mida on muudetud nõukogu 31. jaanuari 2000. aasta määrusega (EÜ) nr 254/2000 (EÜT 2000, L 28, lk 16; ELT eriväljaanne 02/09, lk 357), artikli 9 lõike 1 punkti a esimese lõigu ja artikli 10 kohaselt võtab Euroopa Komisjon, keda abistab tolliseadustiku komitee, vastu KNi rakendamise meetmed kaupade klassifitseerimise osas. Komisjoni 19. oktoobri 2007. aasta määrus (EÜ) nr 1231/2007 teatavate kaupade klassifitseerimise kohta kombineeritud nomenklatuuris (ELT 2007, L 279, lk 3) võeti vastu esimesena nimetatud sätte alusel.
         
      
            9
         
         
            Määruse nr 1231/2007 lisas klassifitseeritakse tabeli esimeses veerus kirjeldatud kaup tabeli teises veerus nimetatud vastava KNi koodi alla vastavalt tabeli kolmandas veerus esitatud põhjendusele. Alamrubriikide 85258030 ja 85258091 osas näeb see tabel välja nii:
            
                        „3. Digikaamera pildistamiseks ja piltide salvestamiseks põhimäluseadmele mahuga 22 [megabaiti (MB)] või mälukaardile maksimaalse suurusega 1 [gigabait (GB)].
                        Kaameral on 6‑megapiksline laengsidestusseadis (CCD) ja vedelkristallkuvar diagonaali pikkusega 6,35 cm (2,5 tolli), mida võib kasutada näidikuna pildistamisel või ekraanina eelsalvestatud piltide vaatamisel.
                        Stoppkaadrite maksimaalne lahutusvõime on 3680×2760 pikslit.
                        Kasutades maksimaalset lahutust ja mälukaarti mahuga 1 GB, saab kaameraga salvestada umbes 290 stoppkaadrit. Kasutades lahutust 640×480 pikslit ja mälukaarti mahuga 1 GB, saab kaameraga salvestada umbes 7550 stoppkaadrit.
                        Videopildi maksimaalne lahutusvõime on 640×480 pikslit.
                        Kasutades maksimaalset lahutust ja mälukaarti mahuga 1 GB, saab kaameraga salvestada umbes 11 minutit videopilti 30 kaadriga sekundis.
                        Kaameral on optiline suum, mida ei saa kasutada videosalvestusel.
                     
                     
                        8525 80 30
                     
                     
                        Klassifikatsioon määratakse kindlaks [KNi] klassifitseerimise üldreeglitega 1 ja 6, XVI jaotise märkusega 3 ning CN-koodide 8525, 8525 80 ja 8525 80 30 sõnastusega.
                        Kaamerat ei või klassifitseerida telekaamerana alamrubriikidesse 8525 80 11 või 8525 80 19, kuna sellega saab salvestada nii liikumatuid pilte, kui ka videopilti.
                        Tootega saab pildistada ja salvestada kõrgekvaliteetseid liikumatuid pilte.
                        Tootega saab siiski filmida ja salvestada vaid sellist videopilti, mille kvaliteet on alla 800×600 piksli ning sellel puudub suum videosalvestuse ajal (vt KN selgitavad märkused, alamrubriik 8525 80 30)
                        XVI jaotise märkuse 3 tähenduses on kaamera põhifunktsioon liikumatute piltide pildistamine ja salvestamine ning seega tuleb toode klassifitseerida digikaamerana alamrubriiki 8525 80 30.
                     
                  
                        4. Digikaamera pildistamiseks ja piltide salvestamiseks mälukaardile maksimaalse mahuga 1 GB.
                        Kaameral on 6‑megapiksline laengsidestusseade (CCD) ja kokkukäiv vedelkristallkuvar-pildiotsija, mille diagonaali pikkus on 5,08 cm (2 tolli), mida saab kasutada pildistamisel või ekraanina eelsalvestatud piltide vaatamisel.
                        Stoppkaadrite maksimaalne lahutusvõime on 3680×2760 pikslit.
                        Kasutades maksimaalset lahutust ja mälukaarti mahuga 1 GB, saab kaameraga salvestada 300 stoppkaadrit. Kasutades lahutust 640×480 pikslit ja mälukaarti 1 GB, saab kaameraga salvestada umbes 7750 stoppkaadrit.
                        Videopildi maksimaalne lahutusvõime on 640×480 pikslit.
                        Kasutades maksimaalset lahutust ja mälukaarti mahuga 1 GB, saab kaameraga salvestada umbes 42 minutit videopilti 30 kaadriga sekundis.
                        Kaameral on optiline suum videosalvestuseks.
                     
                     
                        8525 80 30
                     
                     
                        Klassifikatsioon määratakse kindlaks [KNi] klassifitseerimise üldreeglitega 1 ja 6, XVI jaotise märkusega 3 ning CN-koodide 8525, 8525 80 ja 8525 80 30 sõnastusega.
                        Kaamerat ei või klassifitseerida telekaamerana alamrubriikidesse 8525 80 11 või 8525 80 19, kuna sellega saab salvestada nii liikumatuid pilte, kui ka videopilti.
                        Tootega saab pildistada ja salvestada kõrgekvaliteetseid liikumatuid pilte.
                        Kuigi tootel on videokaamera väliskuju, suumimise võimalus videosalvestuse ajal ning sellega saab 640×480 pikslit lahutust kasutades salvestada kuni 42 minutit videopilti, on videosalvestus siiski teisejärguline funktsioon, kuna tootega saab filmida ja salvestada vaid sellist videopilti, mille kvaliteet on alla 800×600 piksli (vt KNi selgitavad märkused, alamrubriik 8525 80 30).
                        XVI jaotise märkuse 3 tähenduses on kaamera põhifunktsioon liikumatute piltide pildistamine ja salvestamine ning seega tuleb toode klassifitseerida digikaamerana alamrubriiki 8525 80 30.
                     
                  
                        5. Digivideokaamera pildistamiseks ja piltide salvestamiseks mälukaardile maksimaalse mahuga 2 GB.
                        Kaameral on 5‑megapiksline laengsidestusseade (CCD) ja kokkukäiv orgaaniline valgusdiood (OLED)-pildiotsija, mille diagonaali pikkus on 5,59 cm (2,2 tolli), mida saab kasutada pildistamisel või ekraanina eelsalvestatud piltide vaatamisel.
                        See on varustatud mikrofonisisendi ja audio-videoväljundiga.
                        Videopildi maksimaalne lahutusvõime on 1280×720 pikslit.
                        Kasutades maksimaalset lahutust ja mälukaarti mahuga 2 GB, saab kaameraga salvestada umbes 42 minutit videopilti 30 kaadriga sekundis. Kasutades lahutust 640×480 pikslit ja mälukaarti mahuga 2 GB, saab kaameraga salvestada 2 tundi videopilti 30 kaadriga sekundis.
                        Stoppkaadrite maksimaalne lahutusvõime on 3680×2760 pikslit.
                        Kasutades maksimaalset lahutust ja mälukaarti mahuga 2 GB, saab kaameraga salvestada umbes 600 stoppkaadrit. Kasutades lahutust 640×480 pikslit ja mälukaarti mahuga 2 GB, saab kaameraga salvestada umbes 15 500 stoppkaadrit.
                        Kaameral on optiline suum videosalvestuseks.
                     
                     
                        8525 80 91
                     
                     
                        Klassifikatsioon määratakse kindlaks [KNi] klassifitseerimise üldreeglitega 1 ja 6, XVI jaotise märkusega 3 ning CN-koodide 8525, 8525 80 ja 8525 80 91 sõnastusega.
                        Kaamerat ei või klassifitseerida telekaamerana alamrubriikidesse 8525 80 11 või 8525 80 19, kuna sellega saab salvestada nii liikumatuid pilte, kui ka videopilti.
                        XVI jaotise märkuse 3 tähenduses on kaamera põhifunktsioon videopildi filmimine ja salvestamine, kuna sellega saab salvestada umbes 42 minutit videopilti 30 kaadriga sekundis, mille kvaliteet on kõrgem kui 800×600 pikslit, kui kasutada lahutust 1280×720 pikslit. Lisaks sellele on kaameral optiline suum, mida saab kasutada videosalvestusel (vt KNi selgitavad märkused, alamrubriigid 8525 80 91 ja 8525 80 99).
                        Toode, millega saab salvestada üksnes telekaameraga võetud heli ja pilti, tuleb klassifitseerida salvestava videokaamerana alamrubriiki 8525 80 91.“
                     
                  
      
            10
         
         
            Euroopa Liidu kombineeritud nomenklatuuri selgitavad märkused (ELT 2011, C 137, lk 1) puudutavad KNi redaktsiooni, mis tuleneb määrusest nr 861/2010 (edaspidi „KNi selgitavad märkused“). Sellegipoolest on need põhikohtuasjas asjakohased, kuna nagu nähtub käesoleva otsuse punktist 3, on rubriigi 8525 ning alamrubriikide 85258030 ja 85258091 sõnastus pärast nomenklatuuris määrusega nr 1006/2011 ja rakendusmäärusega nr 927/2012 tehtud muudatusi jäänud samaks. Neid rubriike ja alamrubriike käsitlevad KNi selgitavad märkused on sõnastatud järgmiselt:
            
                        „8525
                     
                     
                        Ringhäälingu ja televisiooni saateaparaadid, vastuvõtuseadmetega või vastuvõtuseadmeteta, helisalvestus või -taasesitusaparatuuriga või ilma; telekaamerad, digitaalkaamerad ja salvestavad videokaamerad
                        […]
                     
                  
                        […]
                     
                     
                        […]
                     
                  
                        8525 80 30
                     
                     
                        Digitaalkaamerad
                        Selle alamrubriigi digi(taal)kaamerad on alati võimelised salvestama liikumatut pilti kas põhimällu või vahetatavale kandjale.
                        Enamikul selle alamrubriigi kaameratel on traditsioonilise fotoaparaadi väliskuju ja neil ei ole kokkukäivat pildiotsijat.
                        Kaameratel võib olla ka videosse võtmise võimalus, et salvestada videoklippe.
                        Kaamerad klassifitseeritakse siiski sellesse alamrubriiki, kui nendega ei saa maksimaalset mälumahtu kasutades salvestada ühekorraga vähemalt 30 minutit videopilti 23 kaadriga sekundis (või kõrgem), lahutusvõime 800×600 pikslit (või kõrgem) korral.
                        Võrreldes alamrubriikide 8525 80 91 ja 8525 80 99 salvestavate videokaameratega, puudub paljudel digi(taal)kaameratel (videokaamerana kasutamisel) optilise suumimise võimalus videosalvestuse ajal. Mälumahust sõltumata lõpetavad mõned kaamerad automaatselt videosalvestuse teatava ajavahemiku järel.
                     
                  
                        8525 80 91
                        ja
                        8525 80 99
                     
                     
                        Salvestavad videokaamerad
                        Nende alamrubriikide videokaamerad on alati võimelised salvestama videoklippe kas põhimällu või vahetatavale kandjale.
                        Tavaliselt on selle alamrubriigi digivideokaamerate väliskuju erinev alamrubriigi 8525 80 30 digi(taal)kaamerate omast. Sageli on neil kokkukäiv pildiotsija ja tihti esitatakse need tollile koos kaugjuhtimispuldiga. Neil on alati optiline suum videosalvestuseks.
                        Need digivideokaamerad võivad suuta salvestada ka liikumatuid pilte.
                        Digikaamerad ei kuulu sellesse alamrubriiki, kui nendega ei saa maksimaalset mälumahtu kasutades salvestada ühekorraga vähemalt 30 minutit videopilti 23 kaadriga sekundis (või kõrgem), lahutusvõime 800×600 pikslit (või kõrgem) korral.
                     
                  
      
      Põhikohtuasi ja eelotsuse küsimus
   
   
            11
         
         
            Euroopa Kohtu käsutuses olevast toimikust nähtub, et aastatel 2009–2012 importis DHL kaupa, mida kirjalikus tollideklaratsioonis nimetati „digivideokaamerateks“ (edaspidi „vaidlusalune kaup“) ja klassifitseeriti KNi alamrubriiki 85258091, mis hõlmab „Salvestava[i]d videokaamera[i]d, [mis on] võimelised salvestama üksnes telekaamerast tulevat heli ja pilti“ ja millele kohaldatakse 4,9% suurust tollimaksumäära.
         
      
            12
         
         
            DHL esitas 13. novembril 2012 Colný úrad Trnavale (Trnava tolliasutus, Slovakkia, edaspidi „toll“) 35 taotlust imporditollimaksu tagastamiseks, mis oli talle määratud tolliprotseduuri käigus tehtud otsustega, ja väitis oma taotlustes, et kõnealune kaup oleks tulnud klassifitseerida KNi alamrubriiki 85258030„Digitaalkaamerad“, millele kohaldatakse imporditollimaksu nullmäära.
         
      
            13
         
         
            Kuna toll jättis taotlused rahuldamata, esitas DHL vaide maksuametile.
         
      
            14
         
         
            See liikmesriigi asutus jättis oma 5. juuni 2017. aasta otsusega vaide rahuldamata ja seega tolli otsuse muutmata. DHL esitas seetõttu kaebuse eelotsusetaotluse esitanud kohtule Krajský súd v Trnavele (Trnava maakonnakohus, Slovakkia), milles palus kõnealuse maksuameti otsuse tühistada.
         
      
            15
         
         
            Eelotsusetaotluse esitanud kohus märgib, et kõnealuse kauba puhul on tegemist seadmetega, milles on ühendatud mitu funktsiooni. Ühest küljest on nendega nimelt võimalik teha rohkem kui 30‑minutilisi katkematuid videosalvestisi 50 kaadriga sekundis lahutusvõimega 720x576 pikslit, ning kaamera kasutaja võib seejuures aktiveerida suumi funktsiooni. Teisest küljest saab nende kaameratega pildistada ja salvestada liikumatuid pilte lahutusvõimega 800x600 pikslit või mõne mudeli puhul koguni 1600x1200 pikslit. Lisaks märgib eelotsusetaotluse esitanud kohus, et videoklipid ja liikumatud pildid salvestatakse mälukaardile.
         
      
            16
         
         
            Selleks et määrata kindlaks kõnealuse kauba tariifne klassifikatsioon, tuleb eelotsusetaotluse esitanud kohtu sõnul järgida KNi klassifitseerimise üldeeskirju koos KNi XVI jaotise märkustega, eeskätt märkusega 3, millele on vastavalt viidatud käesoleva kohtuotsuse punktides 4, 5 ja 6. Seega tuleb tuvastada selle kauba põhifunktsioon, võttes arvesse KNi asjaomaste alamrubriikide ja märkuste sõnastust.
         
      
            17
         
         
            Põhikohtuasja poolte vahel puudub aga üksmeel just küsimuses, mis on kõnealuse kauba põhifunktsioon.
         
      
            18
         
         
            DHL väidab sisuliselt, et kuna kaup võimaldab filmida ja salvestada videoklippe maksimaalse lahutusvõimega 720x576 pikslit, seega madalama lahutusvõimega kui määruse nr 1231/2007 lisas KNi alamrubriiki 85258091 klassifitseerimiseks nõutav lahutusvõime, siis on tegemist KNi alamrubriiki 85258030 kuuluvate „digitaalkaameratega“, kuna nende põhifunktsioon on liikumatute piltide pildistamine ja salvestamine.
         
      
            19
         
         
            Oma seisukoha toetuseks märgib DHL eelkõige, et kui võtta arvesse sama kauba kohta erinevates liikmesriikides, nimelt Madalmaades, Ühendkuningriigis ja Prantsusmaal väljastatud „siduvat tariifiinformatsiooni“, siis oleks kõnealune kaup tulnud klassifitseerida „digitaalkaamerana“ KNi alamrubriiki 85258030.
         
      
            20
         
         
            Maksuameti sõnul saab kõnealuse kaubaga pildistada liikumatuid pilte madala lahutusvõimega, nimelt üksnes 1600x1200 pikslit või mõne mudeli puhul koguni 800x600 pikslit. Seega ei saa väita, et kauba põhifunktsioon on liikumatute piltide pildistamine ja salvestamine. Järelikult tuleb kõnealune kaup klassifitseerida „salvestava videokaamerana“ KNi alamrubriiki 85258091. Pealegi on selle kauba klassifitseerimiseks „digitaalkaamerana“ alamrubriiki 85258030 täidetud ainult üks kriteerium, nimelt lahutusvõime alla 800x600 piksli, kui seadet kasutatakse videoklippide filmimiseks ja salvestamiseks.
         
      
            21
         
         
            Eelotsusetaotluse esitanud kohus märgib, et kui üks tingimus, nimelt lahutusvõime videopiltide filmimisel ja salvestamisel, kõrvale jätta, siis täidab kõnealune kaup kõik kriteeriumid, et seda saaks klassifitseerida „salvestava videokaamerana“ KNi alamrubriiki 85258091. Samas on nimetatud kriteerium KNi selgitavate märkusete kohaselt põhikriteerium, mille alusel klassifitseerida kõnealune kaup „digitaalkaamerana“ KNi alamrubriiki 85258030.
         
      
            22
         
         
            Neil asjaoludel otsustas Krajský súd v Trnave (Trnava maakonnakohus) menetluse peatada ja esitada Euroopa Kohtule järgmise eelotsuse küsimuse:
            „Kas [KNi] alamrubriiki 85258091 tuleb […] tõlgendada nii, et sellesse alamrubriiki võib klassifitseerida ka sellised digivideokaamerad, mida käsitletakse põhikohtuasjas, kuigi need võimaldavad videopilte filmida ja salvestada ainult alla 800×600‑pikslise ja täpsemalt 720×576‑pikslise lahutusvõimega, arvestades, et nende teine funktsioon – liikumatute piltide pildistamine ja salvestamine – on piiratud 1600×1200‑pikslise (1,92 megapikslit) liikumatute piltide lahutusvõimega?“
         
      
      Eelotsuse küsimuse analüüs
   
   
            23
         
         
            Eelotsusetaotluse esitanud kohus soovib oma küsimusega sisuliselt teada, kas KNi tuleb tõlgendada nii, et sellesse alamrubriiki 85258091 kuuluvad „salvestavate videokaameratena“ digikaamerad, millel on topeltfunktsioon, nimelt pildistada ja salvestada korraga nii liikumatuid pilte kui ka videoklippe, olgugi et videoklippide puhul on nende kaameratega võimalik filmida ja salvestada ainult alla 800x600‑pikslise lahutusvõimega kaadreid.
         
      
            24
         
         
            Kõigepealt tuleb rõhutada, et kui Euroopa Kohus on saanud eelotsusetaotluse tariifse klassifitseerimise küsimuses, on tema ülesanne kõnealuste toodete ise klassifitseerimise asemel pigem liikmesriigi kohtule nende kriteeriumide selgitamine, mille kohaldamine võimaldab viimasel need tooted õigesti KNi klassifitseerida, seda enam, et Euroopa Kohtul ei pruugi olla kogu vajalikku asjakohast teavet. Seega on eelotsusetaotluse esitanud kohus klassifitseerimiseks igal juhul paremas olukorras (16. veebruari 2006. aasta kohtuotsus Proxxon, C‑500/04, EU:C:2006:111, punkt 23; 22. novembri 2012. aasta kohtuotsus Digitalnet jt, C‑320/11, C‑330/11, C‑382/11 ja C‑383/11, EU:C:2012:745, punkt 61, ning 22. oktoobri 2014. aasta kohtuotsus Mineralquelle Zurzach, C‑139/14, EU:C:2014:2313, punkt 28).
         
      
            25
         
         
            Esiteks tuleb märkida, et Euroopa Kohtu väljakujunenud praktikast tuleneb, et õiguskindluse ning kontrolli lihtsuse huvides tuleb kauba tariifsel klassifitseerimisel otsustava tähtsusega kriteeriumi otsida üldiselt kauba objektiivsete tunnuste ja omaduste hulgast, nii nagu need on kindlaks määratud KNi rubriigi kirjelduses ning jaotiste või gruppide märkustes (26. septembri 2000. aasta kohtuotsus Eru Portuguesa, C‑42/99, EU:C:2000:501, punkt 13, ja 5. märtsi 2015. aasta kohtuotsus Vario Tek, C‑178/14, ei avaldata, EU:C:2015:152, punkt 21 ja seal viidatud kohtupraktika).
         
      
            26
         
         
            Teiseks on Euroopa Kohus sedastanud, et ka toote otstarve võib olla objektiivne klassifitseerimiskriteerium, kui see tuleneb nimetatud toote olemusest, mida omakorda saab hinnata selle toote objektiivsete tunnuste ning omaduste alusel (15. mai 2019. aasta kohtuotsus Korado, C‑306/18, EU:C:2019:414, punkt 37 ja seal viidatud kohtupraktika). Selles osas tuleb asjakohaste elementide hulgas hinnata nii kasutusotstarvet, mille tootja on tootele andnud, kui ka toote kasutusviisi kohta (2. mai 2019. aasta kohtuotsus Onlineshop, C‑268/18, EU:C:2019:353, punkt 29 ja seal viidatud kohtupraktika).
         
      
            27
         
         
            Kolmandaks peab kauba tariifsel klassifitseerimisel võtma arvesse selle põhifunktsiooni. Niisiis, KNi teise osa XVI jaotise märkus 3 näeb muu hulgas ette, et mitut funktsiooni täitvad masinad klassifitseeritakse nii, nagu nad oleksid sellised masinad, mis täidavad põhifunktsiooni (11. juuni 2015. aasta kohtuotsus Amazon EU, C‑58/14, EU:C:2015:385, punkt 23). Euroopa Kohus on sellega seoses täpsustanud, et arvesse tuleb võtta seda, mis on põhiline või täiendav tarbija silmis (2. mai 2019. aasta kohtuotsus Onlineshop, C‑268/18, EU:C:2019:353, punkt 31 ja seal viidatud kohtupraktika).
         
      
            28
         
         
            Kõnealuse kauba osas tuleneb eelotsusetaotlusest, et kaubal on topeltfunktsioon, nimelt pildistada ja salvestada korraga nii liikumatuid pilte kui ka videoklippe.
         
      
            29
         
         
            Siinkohal tuleb sarnaselt Slovakkia valitsuse ja komisjoni kirjalikes seisukohtades esitatuga märkida, et kauba tehnilisi omadusi vaadates näib, et selle põhifunktsioon on videoklippide filmimine ja salvestamine, mistõttu see kaup tuleks klassifitseerida „salvestava videokaamerana“ KNi alamrubriiki 85258091, kuid seda peab kontrollima eelotsusetaotluse esitanud kohus.
         
      
            30
         
         
            Euroopa Kohtu käsutuses olevast toimikust nähtub nimelt esiteks, et kui pildistatud ja salvestatud liikumatute piltide lahutusvõime on suhteliselt madal, nimelt 1600x1200 pikslit või mõnel mudelil koguni 800x600 pikslit, siis filmitud ja salvestatud videoklippide lahutusvõime, nimelt 720x576 pikslit, ja nende filmimiskiirus 50 kaadrit sekundis vastab standardse digitaalse videoketta (DVD) kvaliteedile. Teiseks sarnaneb kaup oma tehniliste omaduste poolest, eelkõige selle kuju ja kokkukäiva pildiotsija tõttu pigem salvestava videokaamera kui digitaalkaameraga. Kolmandaks pakuti kõnealust kaupa müügiks salvestava digitaalvideokaamerana, mille põhifunktsioon on videoklippide filmimine ja salvestamine. Neljandaks näib, et tootja ise on kasutusjuhendis nimetanud kaupa salvestavaks digitaalvideokaameraks, mis on suunatud isikutele, kes salvestavad videoklippe, et neid YouTube’is avaldada.
         
      
            31
         
         
            Lisaks rõhutavad Slovakkia valitsus ja komisjon oma kirjalikes seisukohtades õigusega, et asjaolu, et kõnealune kaup ei vasta KNi selgitavates märkustes esitatud salvestamise parameetritele, selleks et kaupa saaks klassifitseerida „salvestava videokaamerana“ nomenklatuuri alamrubriiki 85258091, nimelt et need kaamerad ei ole võimelised salvestama videoklippe vähemalt 800x600‑pikslise lahutusvõimega, ei tähenda veel, et need kaamerad tuleks automaatselt klassifitseerida „digitaalkaameratena“ KNi alamrubriiki 85258030.
         
      
            32
         
         
            Siinkohal tuleb märkida, et ühest küljest aitavad KNi selgitavad märkused olulisel määral kaasa tariifirubriikide reguleerimisala tõlgendamisele, olemata siiski õiguslikult siduvad (vt selle kohta eelkõige 6. septembri 2018. aasta kohtuotsus Kreyenhop & Kluge, C‑471/17, EU:C:2018:681, punkt 38 ja seal viidatud kohtupraktika, ning 16. mai 2019. aasta kohtuotsus Estron, C‑138/18, EU:C:2019:419, punkt 57 ja seal viidatud kohtupraktika).
         
      
            33
         
         
            Teisest küljest ei mõjuta see asjaolu kõnealuse kauba põhifunktsiooni, mis on kindlaks määratud kauba objektiivsete omaduste põhjal.
         
      
            34
         
         
            Kuivõrd eelotsusetaotluse esitanud kohus väidab, et põhikohtuasja pooled vaidlevad selle üle, kas kõnealune kaup vastab digitaalkaamerale või digitaalvideokaamerale (salvestavale videokaamerale) määruse nr 1231/2007 lisa tähenduses, siis tuleneb lõpuks Euroopa Kohtu praktikast, et esiteks võtab komisjon niisuguse klassifitseerimismääruse vastu siis, kui konkreetse toote klassifitseerimine KNis võib põhjustada raskusi või vastuolusid, ja teiseks, et niisugune määrus on üldkohaldatav, kuna seda ei kohaldata mitte ainult ühele konkreetsele ettevõtjale, vaid kõigile nimetatud klassifikatsiooni esemeks olevate toodetega identsetele toodetele (19. veebruari 2009. aasta kohtuotsus Kamino International Logistics, C‑376/07, EU:C:2009:105, punkt 63).
         
      
            35
         
         
            Nagu aga Slovakkia valitsus ja komisjon oma kirjalikes seisukohtades õigusega rõhutasid, ei ole määrusega nr 1231/2007 klassifitseeritud tooted, nagu määruse lisas toodud tabeli punktides 3–5 kirjeldatud tooted, kõnealuse kaubaga identsed. Nendes sätetes viidatud digitaalkaamerad erinevad nimelt kõnealusest kaubast eelkõige selle poolest, et nendega saab ühest küljest salvestada kõrgema kvaliteediga liikumatuid pilte ja teisest küljest videoklippe madalama lahutusvõimega ja kiirusega 30 pilti sekundis, samas kui kõnealuse kaubaga saab salvestada videoklippe kiirusega 50 pilti sekundis.
         
      
            36
         
         
            Euroopa Kohtu praktika kohaselt soodustab klassifitseerimismääruse analoogia alusel kohaldamine määruses viidatutega analoogsete toodete suhtes tõepoolest KNi ühtset tõlgendamist ning ettevõtjate võrdset kohtlemist (4. märtsi 2004. aasta kohtuotsus Krings, C‑130/02, EU:C:2004:122, punkt 35).
         
      
            37
         
         
            Samas ei ole selline analoogia alusel kohaldamine vajalik ega võimalik, kui Euroopa Kohus on oma vastusega eelotsuse küsimusele andnud eelotsusetaotluse esitanud kohtule kogu vajaliku teabe toote klassifitseerimiseks sobivasse KNi rubriiki (12. aprilli 2018. aasta kohtuotsus Medtronic, C‑227/17, EU:C:2018:24
               7, punkt 59 ja seal viidatud kohtupraktika).
         
      
            38
         
         
            Eeltoodud kaalutlustest lähtudes tuleb esitatud küsimusele vastata, et KNi tuleb tõlgendada nii, et sellesse alamrubriiki 85258091 kuuluvad „salvestavate videokaameratena“ digikaamerad, millel on topeltfunktsioon, nimelt pildistada ja salvestada korraga nii liikumatuid pilte kui ka videoklippe, olgugi et videoklippide puhul on nende kaameratega võimalik filmida ja salvestada ainult alla 800x600‑pikslise lahutusvõimega kaadreid, kuivõrd nende digikaamerate põhifunktsioon on videoklippide filmimine ja salvestamine; seda peab kontrollima eelotsusetaotluse esitanud kohus.
         
      
      Kohtukulud
   
   
            39
         
         
            Kuna põhikohtuasja poolte jaoks on käesolev menetlus eelotsusetaotluse esitanud kohtus pooleli oleva asja üks staadium, otsustab kohtukulude jaotuse liikmesriigi kohus. Euroopa Kohtule seisukohtade esitamisega seotud kulusid, välja arvatud poolte kohtukulud, ei hüvitata.
         
       
         
            Esitatud põhjendustest lähtudes Euroopa Kohus (seitsmes koda) otsustab:
         
       
            
               
                  Nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta I lisas sisalduvat kombineeritud nomenklatuuri, mida on muudetud komisjoni 19. septembri 2008. aasta määrusega (EÜ) nr 1031/2008 ning seejärel komisjoni 30. septembri 2009. aasta määrusega (EÜ) nr 948/2009, komisjoni 5. oktoobri 2010. aasta määrusega (EL) nr 861/2010, komisjoni 27. septembri 2011. aasta määrusega (EL) nr 1006/2011 ning komisjoni 9. oktoobri 2012. aasta rakendusmäärusega (EL) nr 927/2012, tuleb tõlgendada nii, et sellesse alamrubriiki 85258091 kuuluvad „salvestavate videokaameratena“ digikaamerad, millel on topeltfunktsioon, nimelt pildistada ja salvestada korraga nii liikumatuid pilte kui ka videoklippe, olgugi et videoklippide puhul on nende kaameratega võimalik filmida ja salvestada ainult alla 800x600‑pikslise lahutusvõimega kaadreid, kuivõrd nende digikaamerate põhifunktsioon on videoklippide filmimine ja salvestamine; seda peab kontrollima eelotsusetaotluse esitanud kohus.
               
            
          
            
               
                  Allkirjad
               
            
         (
         *1
      )	Kohtumenetluse keel: slovaki.